**Ένα ευζωνάκι ταξιδεύει στο χρόνο**

**Η ΒΟΛΤΑ ΤΟΥ ΜΙΚΡΟΥ ΟΡΕΣΤΗ**

(Συμμετοχή στον λογοτεχνικό διαγωνισμό του Μουσείου της Πόλεως των Αθηνών-Ίδρυμα Βούρου-Ευταξία και του Ομίλου Ανάδειξης και Διάδοσης της Πολιτιστικής-Καλλιτεχνικής Εθνικής Κληρονομιάς «Φέρμελη Αστική Μη Κερδοσκοπική Εταιρεία»).

Ένα πρωϊνό της 25ης Μαρτίου 2021, ο παππούς Ορέστης σκέφτηκε –λόγω και της εορταστικής ημέρας- να πάει μια βόλτα με τον συνονόματο οχτάχρονο εγγονό του στο Σύνταγμα. Αφού λοιπόν περπατήσανε ανάμεσα στα περιστέρια πίνοντας την πορτοκαλάδα τους, πετύχανε την αλλαγή φρουράς. Ο μικρός Ορέστης, που δεν είχε ξαναδεί ποτέ κάτι παρόμοιο, εντυπωσιάστηκε πολύ. Άρχισε λοιπόν να «βομβαρδίζει» τον παππού του με χίλιες δυο ερωτήσεις. Ο παππούς Ορέστης τού εξήγησε ότι αυτό που βλέπανε εκείνη τη στιγμή είχε τιμητικό και συμβολικό χαρακτήρα για το ελληνικό έθνος. Ο μικρός Ορέστης τράβηξε από το χέρι τον παππού του και πλησιάσανε πιο κοντά στο φυλάκιο. Εκεί ο μικρός Ορέστης άρχισε να παρατηρεί την στολή του εύζωνα. Μεγαλύτερη όμως εντύπωση του έκανε η φουστανέλα που φορούσε.

* *Βλέπεις αυτές τις δίπλες που έχει η φουστανέλα; Ήξερες ότι είναι τετρακόσιες όσες δηλαδή και τα χρόνια της τουρκοκρατίας;* του είπε ο παππούς.
* *Άραγε, παππού, σε διακόσια χρόνια από τώρα θα υπάρχουν όλα αυτά; Θα γιορτάζουμε την επέτειο αυτή;* αναρωτήθηκε ο μικρός.
* *Φυσικά, αγόρι μου!* απάντησε ο παππούς.

Η βόλτα τους τελείωσε και έτσι πήραν τον δρόμο του γυρισμού για το σπίτι. Καθ’ όλη τη διάρκεια της υπόλοιπης ημέρας, ο μικρός Ορέστης δεν μπορούσε να σταματήσει να σκέφτεται τις ιστορίες που του είπε ο παππούς του για την τουρκοκρατία στην Ελλάδα και τα διακόσια χρόνια από την απελευθέρωση των Ελλήνων από τον τουρκικό ζυγό. Κουρασμένος πήγε στο κρεβάτι του για να ξαπλώσει. Εκείνη την ώρα μονολόγησε :

* *Όταν μεγαλώσω, θέλω να γίνω και εγώ εύζωνας!*

Και με αυτή τη σκέψη έκλεισε τα μάτια του και αποκοιμήθηκε.

Ξαφνικά άκουσε ένα θόρυβο και πετάχτηκε όρθιος. Τότε είδε τον παππού του, που του πρότεινε να πάνε μια βόλτα στο Σύνταγμα. Ο μικρός Ορέστης δεν θα έχανε την ευκαιρία να ξαναδεί τους εύζωνες και αμέσως δέχτηκε.

Φτάνοντας όμως στο Σύνταγμα, ο μικρός Ορέστης δεν είδε τίποτα από αυτά που είχε δει την προηγούμενη μέρα· ούτε εύζωνες ούτε μνημείο του αγνώστου στρατιώτη και τη Βουλή μισογκρεμισμένη. Τότε ρώτησε έκπληκτος έναν περαστικό :

* *Τι έγινε; Πού πήγαν τα μνημεία; Πού είναι οι εύζωνες; Γιατί η Βουλή είναι μισογκρεμισμένη;*
* *Για ποια μνημεία μιλάς; Αυτά είναι μυθολογία.*
* *Σε ποια χρονιά είμαστε;* ρώτησε ο μικρός Ορέστης.
* *Στο 2221, φυσικά.*
* *Τι; Στο 2221; Μάλλον τρελάθηκες. Τελοσπάντων… Δεν είναι μυθολογία. Οι Τούρκοι υποδούλωσαν τους Έλληνες για 400 ολόκληρα χρόνια. Αλλά πριν από 400 χρόνια το 1821 οι Έλληνες επαναστάτησαν εναντίον των Τούρκων, πολέμησαν γενναία και βγήκαν νικητές. Κάποιοι άνθρωποι θυσιάστηκαν, έδωσαν τη ζωή τους για να είμαστε εμείς ελεύθεροι. Και εσείς τώρα τους έχετε ξεχάσει και λέτε ότι δεν υπήρχαν ποτέ; Σκεφτείτε τον Κολοκοτρώνη, τον Καραϊσκάκη, την Μπουμπουλίνα και πολλούς άλλους ήρωες εκείνης της εποχής. Απλοί άνθρωποι που αυτοθυσιάστηκαν για την ελευθερία του ελληνικού έθνους.*
* *Αλήθεια; Συνέβησαν όλα αυτά;* ρώτησε ο περαστικός.
* *Ναι και πρέπει να το διαδώσουμε γρήγορα αυτό. Γιατί θα βοηθήσει το έθνος μας να αντισταθεί σε κάθε ορατό και αόρατο εχθρό και σε κάθε άνθρωπο που θα προσπαθήσει να εκμεταλλευτεί την ιστορική μας άγνοια.*

Ο παππούς Ορέστης τότε, με δάκρυα στα μάτια, λέει :

* *Ο λαός που ξεχνά την ιστορία του και το παρελθόν του, δεν έχει μέλλον και είναι καταδικασμένος να ξαναζήσει το άθλιο παρελθόν του.*

Και εκείνη τη στιγμή ο μικρός Ορέστης αισθάνεται την αγκαλιά του παππού του να τον ξυπνάει για να πάει στο σχολείο.